Nicușor Dan, primarul general al Capitalei, a reacționat după ce Marcel Ciolacu, președintele PSD, și Sebastian Burduja, liderul PNL București, l-au acuzat că a avut un mandat dezastruos, în care nu a făcut nimic în afară de a bloca dezvoltarea Bucureștiului. Nicușor Dan spune că acestea sunt doar discursuri politicianiste și că el e pregătit oricând să discute pe cifre.
"De patru ani se plânge și nu face nimic. Nu ia fonduri europene, se ceartă cu primarii de sector, face circ, Capitala stagnează", a declarat Marcel Ciolacu, la conferința de miercuri în care medicul Cătălin Cîrstoiu a fost prezentat oficial drept candidatul PSD-PNL la Primăria Generală.
La rândul său, Burduja l-a criticat de mai multe ori pe Dan, spunând chiar că a avut un mandat mai slab decât al social-democratei Gabriela Firea.
"Orașul e blocat de 4 ani din cauza lui Nicușor Dan. (…) Pentru noi, liberalii, și pentru mine Nicușor Dan e cea mai mare dezamăgire, pentru că noi am fost cei care am mers în stradă cu dânsul și le-am spus bucureștenilor că va fi altceva, după cum a promis. După 4 ani, din păcate, orașul arată chiar mai rău decât arăta la finalul Administrației Firea, ceea ce eu nu credeam că e posibil, dar iată că s-a întâmplat", a declarat recent Burduja, pentru B1 TV.
Întrebat, de Digi24.ro, în legătură cu declarațiile lui Ciolacu, Nicușor Dan a răspuns: "E un discurs tipic politicianist. Nu a dat cifre, nu a prezentat o situație, de fapt. Așa orice poate spune orice, exact cu cuvintele astea. Nu e nimic concret în ce a spus".
Cât despre afirmațiile lui Burduja, Dan a spus: "La fel, trebuie să vorbim pe cifre, pe km de conducte de termoficare, sume alocate pe investiții, fonduri europene atrase… Putem avea discuția asta oricând, dar pe cifre, nu așa, pe lozinci de campanie".
"Oamenii s-au și săturat de tipul ăsta de abordare foarte agresivă și pur politicianistă", a mai declarat Nicușor Dan.